title: https://wikisource.org/wiki/%D8%AE%D8%B1%D8%A7%D8%A8_%D9%85%D8%B9%D8%A8%D8%AF%D9%84%D8%B1
article: خراب معبدلر
  |خراب معبدلر
  
  
  محرری: رضا توفيق
  واردم اشيكنه يوزويمى سوردم ،
  اطرافنى بوتون ديكنلر آلمش !
  يوكسك محرابنده يازيلر كوردم ،
  كيم بيلير نه موطلو زماندن قالمش !
  باتان كونشلرك دالغين نكاهى ،
  قرارتوب براقمش او قبله كاهى ،
  مظلوم بر امتك بخت سياهى
  ويران قبه سنه كولكه لر صالمش !
  اسلامك بختيار بر زماننده ،
  آب حيات وارمش شادرواننده ،
  شيمدى خراب اولان سايه باننده
  دم چكن قوشلرك عمرى آزالمش
  آيات حكمت وار كتابه سنده ،
  درس عبرت وار خطابه سنده ،
  باغ جنت اولان خرابه سنده
  تكبير صدالرى آرتق بونالمش !
  هى رضا ، سجده يه باش قوى ده ايكله !
  طاشلر ديله كلسين سنك دردكله ؛
  افسانه سويله يم آغلا هم ديكله ؛
  او شرفلى ماضى مكر ماصالمش ! .
  رضا توفيق
  Türkçe: tr:Harap Mabedler